Ντέιβιντ Ρόμπινσον

Ο **Ντέιβιντ Μόρις Ρόμπινσον** (*David Maurice Robinson*, γεννήθηκε στις 5 Αυγούστου 1965) είναι Αμερικανός πρώην επαγγελματίας καλαθοσφαιριστής που αγωνίστηκε για τους Σαν Αντόνιο Σπερς στην Εθνική Ομοσπονδία Καλαθοσφαίρισης (NBA) από το 1989 έως το 2003. Δύο φορές χρυσός Ολυμπιονίκης, θεωρείται ευρέως ως ένας από τους καλύτερους σέντερ, τόσο στο NBA, όσο και στην ιστορία του μπάσκετ.

## Βιογραφία

### Πρώτα χρόνια

Γεννήθηκε στο Κι Γουέστ της Φλόριντα και ήταν το δεύτερο παιδί του Άμπροουζ και της Φρέντα Ρόμπινσον. Δεδομένου ότι ο πατέρας του Ρόμπινσον υπηρετούσε στο Πολεμικό Ναυτικό των ΗΠΑ, η οικογένεια μετακόμιζε συχνά. Μετά την αποχώρηση του πατέρα του από το Ναυτικό, η οικογένεια εγκαταστάθηκε στο Γούντμπριτζ της Βιρτζίνια, όπου ο Ρόμπινσον διέπρεψε στο σχολείο και στα περισσότερα αθλήματα, εκτός από το μπάσκετ. Είχε μέσο ύψος στο μεγαλύτερο μέρος της παιδικής και εφηβικής του ηλικίας, με ύψος 1,75 μ. στην τρίτη τάξη του λυκείου (ηλικία 16-17). Ωστόσο, κατά τη διάρκεια της τελευταίας τάξης του λυκείου, γνώρισε μεγάλη ανάπτυξη και έφτασε τα 1,98 μ. Δεν είχε παίξει οργανωμένα αλλά ο προπονητής μπάσκετ του σχολείου τον πρόσθεσε στην ομάδα. Ο Ρόμπινσον κέρδισε διακρίσεις σε όλες τις περιοχές και σε όλες τις περιφέρειες, αλλά προκάλεσε μικρό ενδιαφέρον μεταξύ των προπονητών μπάσκετ των κολεγίων.

Ακολούθησε την ίδια διαδρομή με τον πατέρα του όταν εντάχθηκε στο Πολεμικό Ναυτικό των ΗΠΑ. Επιλέχθηκε στην πρώτη θέση στα ντραφτ του 1987 από τους Σαν Αντόνιο Σπερς, αλλά έπρεπε να περιμένει δύο χρόνια για να ολοκληρώσει τις στρατιωτικές του υποχρεώσεις προτού ενταχθεί στο σύλλογο. 
Με το προσωνυμία "ο Ναύαρχος" για την υπηρεσία του οδήγησε την ομάδα σε τρεις συνεχόμενους τίτλους (1958, 1986, 1987). Ο ίδιος δεν είχε σαν πρώτη επιλογή του τη επαγγελματική σταδιοδρομία στο άθλημα αλλά οι απανωτές επιτυχίες και οι εμφανίσεις του τον οδήγησαν τελικά στο NBA. Το 1986 ήταν βασικό μέλος της Εθνική ΗΠΑ που κατέκτησε το χρυσό μετάλλιο στο Παγκόσμιο Πρωτάθλημα σημειώνοντας 20 πόντους στον τελικό με αντίπαλο τη Σοβιετική Ένωση στο τελικό 87–85, ενώ είχε μέσο όρο 12,9 στη διοργάνωση.

### Επαγγελματική σταδιοδρομία

Εντάχθηκε στους Σπερς για τη σεζόν 1989–90. Η ομάδα κέρδισε 35 περισσότερες νίκες από την προηγούμενη σεζόν: είχαν 21 νίκες – 61 ήττες τη σεζόν πριν από την άφιξή του, και έφτασαν στα πλέι οφ με ρεκόρ 56–26, η καλύτερη βελτίωση στην ιστορία του ΝΒΑ. Ο Ρόμπινσον, κύριος υπεύθυνος για το επίτευγμα, κέρδισε τον τίτλο του ρούκι της χρονιάς. Το 1990–91 ήταν πρώτος στα κοψίματα στο πρωτάθλημα με μέσο όρο 4,5 ανά αγώνα. Τη επόμενη χρονιά ήταν ο καλύτερος αμυντικός παίκτης του πρωταθλήματος έχοντας 12,2 ριμπάουντ και 4,5 κοψίματα. Οι Σπερς συμμετέχουν κάθε χρόνο στα πλέι-οφ μετά τον ερχομό του, αλλά δεν κατέκτησαν τον τίτλο. Το 1992 ο Ρόμπινσον ήταν μέλος της Ντριμ Τιμ στους Ολυμπιακούς Αγώνες του 1992 που κέρδισε το χρυσό μετάλλιο. Είχε μέσο όρο 9 πόντους και 4,6 ριμπάουντ. 

Το 1993–94, στον αγώνα για τον τίτλο του πρώτου σκόρερ στο πρωτάθλημα μονομάχησε με το Σακίλ Ο'Νιλ και σημείωσε 71 πόντους στο τελευταίο παιχνίδι της σεζόν με αντίπαλο τους Λος Άντζελες Κλίπερς. Κέρδισε τον τίτλο με μέσο όρο 29,8 πόντους ανά παιχνίδι. Την ίδια χρονιά, ο Ρόμπινσον θα γράψει ιστορία, στις 17 Φεβρουαρίου, ως ο τέταρτος παίκτης στην ιστορία που πέτυχε *quadruple-double*, δηλαδή να σημειώσει στο ίδιο παιχνίδι διψήφια στατιστικά σε τέσσερις κατηγορίες: είχε 34 πόντους, 10 ριμπάουντ, 10 ασίστ και 10 κοψίματα με αντίπαλο τους Ντιτρόιτ Πίστονς.

Κέρδισε το βραβείο του πολυτιμότερου παίκτη (MVP) το 1995, ήταν δεύτερος την επόμενη χρονιά και ψηφίστηκε στη λίστα με τους 50 καλύτερους παίκτες στην ιστορία του ΝΒΑ το 1996, αλλά ακόμα δεν είχε κατακτήσει τον τίτλο με τους Σπερς. Ωστόσο, το Σαν Αντόνιο είχε μια εξαιρετική ευκαιρία το 1994–95, μετά από 62 νίκες στην κανονική περίοδο, να φτάσει στους τελικούς του ΝΒΑ αντιμετωπίζοντας τους Χιούστον Ρόκετς στους τελικούς της περιφέρειας. Αλλά ο Ρόμπινσον δεν τα κατάφερε ικανοποιητικά απέναντι στον Χακίμ Ολάζουον και οι Χιούστον Ρόκετς κερδίζουν με 4–2 νίκες. Το 1996 αναδείχθηκε για δεύτερη φορά χρυσός Ολυμπιονίκης ως μέλος της ομάδας των Ηνωμένων Πολιτειών στους Ολυμπιακούς Αγώνες της Ατλάντα. Ήταν πρωταγωνιστής και πρώτος σκόρερ στον τελικό με αντίπαλο τη Γιουγκοσλαβία (93–69) έχοντας 28 πόντους και 7 ριμπάουντ.

Είναι ο μοναδικός σέντερ στην ιστορία που βρέθηκε σε τόσα τοπ-20 σε μία σεζόν (πόντοι, ριμπάουντ, κοψίματα, κλεψίματα και αποτελεσματικότητα) κατά τις σεζόν 1991–92 και 1993–94. Πριν από την έναρξη της σεζόν 1996–97, τραυματίστηκε σοβαρά και οι Σπερς κατέρρευσαν και κέρδισαν μόλις 20 παιχνίδια. Αυτό το αποτέλεσμα τους δίνει την πρώτη επιλογή του ντραφτ του 1997, με το οποίο επιλέγουν τον ψηλό Τιμ Ντάνκαν, με τον οποίο ο Ρόμπινσον θα σχηματίσει ζευγάρι δίδυμων πύργων στην ομάδα.
Η σεζόν 1998–99, συντομευμένη λόγω της απεργίας, θα είναι τελικά αυτή που περίμεναν οι Σπερς. Αφού πέτυχαν το καλύτερο ρεκόρ στην κανονική περίοδο του ΝΒΑ,  σπεύδουν προς τον τίτλο χάνοντας μόνο δύο παιχνίδια στα πλέι-οφ. Στους τελικούς ο Ρόμπινσον συνέβαλε με 16,6 πόντους και 11,8 ριμπάουντ. Οι Σπερς στη συνέχεια έχασαν τον τίτλο για τρία συνεχόμενα χρόνια από τους Λος Άντζελες Λέικερς.

Στην αρχή της σεζόν 2002–03, ο Ρόμπινσον ανακοίνωσε ότι θα αποσυρθεί στο τέλος της σεζόν. Με επικεφαλής τον Τιμ Ντάνκαν, οι Σπερς κερδίζουν έναν νέο τίτλο, επιτρέποντας στον αρχηγό να αποσυρθεί με τον πιο όμορφο τρόπο. Στη σειρά των τελικών είχε μέσους όρους 10,8 πόντους και 7,3 ριμπάουντ.

Ήταν 10 φορές NBA All-Star, δύο φορές πρωταθλητής του ΝΒΑ (1999 και 2003), δύο φορές Χρυσός Ολυμπιονίκης (1992, 1996) και μία χάλκινος (1988). Έχει σημειώσει 20.790 πόντους, 10.497 ριμπάουντ και 2.954 κοψίματα στην καριέρα του στο ΝΒΑ.
Η φανέλα του με τον αριθμό 50, αποσύρθηκε από το σύλλογο του Τέξας. Στις 6 Απριλίου 2009, εισήχθη στο Naismith Memorial Basketball Hall of Fame. Έγινε μέλος ταυτόχρονα με τους Μάικλ Τζόρνταν και Τζον Στόκτον, συμπαίκτες του στη Ντριμ Τιμ, ενώ εισήχθη και το 2010 ως μέλος της Ολυμπιακής ομάδας μπάσκετ των ανδρών του 1992 στις Ηνωμένες Πολιτείες) και δύο φορές του Ολυμπιακού Hall of Fame των ΗΠΑ (2008 ατομικά, 2009 ως μέλος της Ολυμπιακής ομάδας του 1992). Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του. Από την αποχώρησή του μετά τη δεύτερη επιτυχία του στους τελικούς του NBA, ο Ρόμπινσον εστίασε το ενδιαφέρον του στις φιλανθρωπικές πρωτοβουλίες καθώς και τη δημιουργία της *Admiral Capital Group*, μιας εταιρείας ακινήτων και ιδιωτικών κεφαλαίων.

## Τίτλοι και διακρίσεις

* 2 × Χρυσός Ολυμπιονίκης (1992, 1996)
* Πρωταθλητής Κόσμου (1988)
* 2 × πρωταθλητής NBA (1999, 2003)
* Πολυτιμότερος παίκτης του ΝΒΑ (NBA-MVP 1995)
* 10 × NBA All-Star (1990, - 1996, 1998, 2000, 2001)
* 4 × Πρώτη ομάδα All-NBA (1991, 1992, 1995, 1996)
* 2 × Δεύτερη ομάδα All-NBA (1994, 1998)
* NBA αμυντικός παίκτης της χρονιάς (1992)
* 4 × Καλύτερη αμυντική ομάδα NBA (1991, 1992, 1995, 1996)
* 4 × Δεύτερη αμυντική ομάδα NBA (1990, 1993, 1994, 1998)
* Βραβείο NBA Sportsmanship (2001)
* Πρώτος σκόρερ του ΝΒΑ (1994)
* Πρώτος στα ριμπάουντ του ΝΒΑ (1991)
* Πρώτος στα κοψίματα του NBA (1992)
* Ρούκι της χρονιάς στο ΝΒΑ (1990)
* NBA καλύτερη ομάδα ρούκι (1990)
* Επετειακή ομάδα των 50 χρόνων του NBA
* Επετειακή ομάδα των 75 χρόνων του NBA
* Η φανέλα με το Νο 50  αποσύρθηκε από τους Σαν Αντόνιο Σπερς
* *Sports Illustrated Sportsman of the Year* (2003)
* All-American δεύτερη ομάδα (1987)
* Καλύτερος παίκτης κολεγιακού πρωταθλήματος (1987)
* 2 × NCAA πρώτος στα κοψίματα (1986, 1987)
* NCAA πρώτος ριμπάουντερ (1986)
* ΗΠΑ καλαθοσφαιριστής της χρονιάς (1986)

## Παραπομπές


## Εξωτερικοί σύνδεσμοι
 
* Αναλυτικά στατιστικά στοιχεία  
* David Robinson 
* David Robinson's Stats For Each Season: The Admiral Is One Of The Most Underrated Players In NBA History 
* Ο Ντέιβιντ Ρόμπινσον έγινε πρωταθλητής όταν έπαψε να είναι ναύαρχος 

Κατηγορία:Αμερικανοί καλαθοσφαιριστές
Κατηγορία:Σέντερ
Κατηγορία:Καλαθοσφαιριστές Σαν Αντόνιο Σπερς 
Κατηγορία:Καλαθοσφαιριστές Εθνικής Ηνωμένων Πολιτειών Αμερικής
Κατηγορία:Καλαθοσφαιριστές του NBA
Κατηγορία:Καλαθοσφαιριστές All-Star Game (NBA)
Κατηγορία:Καλαθοσφαιριστές Παγκοσμίου Πρωταθλήματος 1994
Κατηγορία:Παίκτες νικητές Παγκοσμίου Πρωταθλήματος FIBA
Κατηγορία:Αμερικανοί Ολυμπιονίκες
Κατηγορία:Ολυμπιονίκες της καλαθοσφαίρισης
Κατηγορία:Καλαθοσφαιριστές στους Θερινούς Ολυμπιακούς Αγώνες 1988
Κατηγορία:Καλαθοσφαιριστές στους Θερινούς Ολυμπιακούς Αγώνες 1992
Κατηγορία:Καλαθοσφαιριστές στους Θερινούς Ολυμπιακούς Αγώνες 1996
Κατηγορία:Εισαχθέντες στο Naismith Memorial Basketball Hall of Fame
Κατηγορία:Εισαχθέντες στο Hall of Fame της FIBA